Mis: Fantasie

**Drama: MIS: Opstel 1 : Magiese realisme**

***Die magiese of sprokieselement in hierdie drama staan teenoor die realisme (werklikheid) en het ‘n invloed op Meisie se lewe. Bespreek dit in ‘n opstel van ongeveer 400-450 woorde. (Tot 500+ woorde is ook reg.)***

**Meisie se werklike lewe en huislike omstandighede is vervelig en terneerdrukkend; dus lok die magiese wêreld daar buite haar.**

**In die Depressie het haar pa sy grond en geld verloor en dus kan Meisie nie meer “elke jaar ‘n nuwe rok” kry nie. Sy en haar ma, Miem,moet elke dag hard werk omdat die “besending missakke elke oggend afgehaal word” en sy nie tyd vir ontspanning het nie.**

**Haar ma is eintlik lui en vol verskonings oor “water op die knieӫ en suikersiekte”; daarom bly Meisie heeltyd tuis by haar ma wat “haar nodig” het. Meisie het nie ‘n jong vriendekring of kêrels nie, want die brommers en vlieӫ sit op die tertjies en die huis ruik slegs; dus het slegs Danie Venter een keer kom kuier.**

**Meisie het ‘n pa wat al sewe jaar op die solder sit en vir wie sy bang is, want al wat sy sien, is sy “wit, benerige hande”. Haar ma se begeerte is dat Gabriӫl, die pa, sal afkom as Meisie trou en daarom vertel sy heeltyd vir Konstabel hoe “mooi Meisie is”.**

**Meisie word nie toegelaat om op die sogenaamd gevaarlike nag na haarself om te sien nie, want Miem is oorbeskermend en sê: “Ek sal die hele nag oor jou waak.” Meisie is in opstand teenooor Miem se Calvinistiese houding teenoor die sirkus en “loer skelm by die venster uit na die sirkusliggies.”**

**Die magiese sirkus lok Meisie om reӫls te oortree, sy gaan een aand skelm daarheen; gevolglik was haar ma so ontsteld dat sy “twee weke lank net gortsop geӫet het.” Die sirkus bekoor Meisie en raak vir haar ‘n simbool van bevryding wanneer “die man in die tent” die meisie in die kis met toorwoorde en deursaag van die kis bevry.**

**Tant Salie se droom is ook ‘n bonatuurlike of fantasie-element, want sy het “gesien” hoe twee meisies op die vorige twee jaar op 31 Augustus verdwyn en die leser voorspel dat dieselfde met Meisie gaan gebeur.**

**In die natuur is daar ook magiese elemente teenwoordig, want dit is byvoorbeeld “volmaan” wanneer Meisie teen middernag in haar “wit rok” verdwyn en op “bevryding deur ‘n prins” wag. Die leuens van die Konstabel raak oortuigend, want die vrouens glo sy vertelling van die “sonsverduistering” wat sy blindheid veroorsaak het en hy wen ook Meisie se simpatie en vertroue.**

 **Die betowerende Konstabel oortuig Meisie om hom “twaalfuur kaalvoet in haar aannemingsrok” te ontmoet en so kan sy moontlik van Miem se onderdrukking ontsnap, want twaalfuur is ‘n magiese tyd in sprokies. Konstabel, eintlik ‘n piέrot of nar, manipuleer Meisie om by die deur uit te dans en dus ontsnap sy uit vrye wil na die magiese onbekende.**

**Ten slotte lei ons af dat die magiese en onbekende groter bekoring vir Meisie ingehou het as die oorbekende werklikheid.**

**BEPLANNINGSTRUKTUUR VIR MAKLIKER LEER**

***(\*Moet nooit in jou finale opstel subopskrifte, kolpunte of nommers aanbring. \*Moenie die hele opstel in een paragraaf skryf nie.\* Moet* *nooit jou kort inleiding en slot vergeet nie. \* Sorg dat elke stelling wat jy maak, by die opdrag aansluit, sodat jy nie net die storie oorvertel nine. \* Motiveer elke stelling aan die hand van die teks.)***

1. **KORT INLEIDING**
2. **MIDDELGEDEELTE**
3. **Armoede: \* Haar pa verloor sy grond en geld. \* Sy en haar ma moet hard werk.**
4. **Sosiale lewe: \* Haar ma is lui en sieklik en het haar tuis nodig. \* Huis ruik sleg en geen vriende kom kuier nie.**
5. **Die pa se afwesigheid: \* Meisie is bang vir haar pa wat daar bo sit. \* Miem wil hê Meisie moet trou, want dan sal haar man afkom.**
6. **Meisie kan nie haarself beskerm nie: \* Haar ma sal op die gevaarlike nag oor haar waak. \* Sy mag nie by die venster uitkyk na die sirkus nie.**
7. **Die sirkus se bekoring: \* Meisie ontsnap een aand en dit ontstel haar ma. \* Towenaar wat meisie bevry, is simbool van bevryding.**
8. **Die magiese droom: \* Tant Salie droom van twee meisies wat wegraak en dit voorspel Meisie se verdwyning.**
9. **Natuurelemente: \* Meisie se verdwyning om middernag, teen volmaan. \* Hy oortuig die drie vroue van die sonsverduistering en sy sogenaamde blindheid.**
10. **Manipulering en oortuigingskrag van die Konstabel: \*Oortuig Meisie om hom om middernag in haar wit aannemingsrok te ontmoet. \* Manipuleer haar om eerste by die deur uit te dans en “bevry” te word.**
11. **KORT SLOT MET SAMEVATTING OF GEVOLGTREKKING**
* **Paragrawe 1 – 4: Realisme; werklike lewe**
* **Paragrawe 5 – 8: Magiese elemente/ fantasie**
* ***Meer as een aspek is in een paragraaf geplaas, omdat elke paragraaf feite bevat wat met mekaar skakel. Elke aspek word deur ‘n \* aangedui.***
* ***15 x \* = 15 aspekte.***
* ***BAIE BELANGRIK: Elke aspek of stelling is uit die teks gemotiveer, hetsy deur ‘n aanhaling of voorbeeld in jou eie woorde. MOENIE net die storie oorvertel nie.***
* ***Moenie doodtrek as jy effens te veel woorde het nie. Ongeveer een en ‘n half folio’s.***